Vilniaus miesto policijos darbuotojų profesinės sąjungos siūlomi aptarti klausimai:  

Biudžetiniai klausimai 

1. Ar reikės eiti nemokamų atostogų 2010 metais, jei reikės tai kiek? (Ar įmanomas toks variantas, kad pareigūnui nesinaudojant jam priklausančia soc. garantija -  (pvz. kelionės išlaidų, butpinigių padengimu) – jis būtų laikomas pakankamai solidariai prisidėjęs prie biudžeto taupymo?).

2. Kaip paveiks Vilniaus apskr. VPK biudžetą planuojamas Europos sostinių policijos vadovų susitikimas? Ar šis vadovų susirinkimas 2010 metais nepareikalaus papildomų pareigūnų nemokamų atostogų?

3. Kaip manote, ar socialinės garantijos 2010 metais bus apkarpytos (ar bus vykdomos visos įstatymu nustatytos soc. garantijos VPK lygiu, taip pat ir valstybės lygiu – ar teko girdėti/susipažinti su konkrečiais socialinių garantijų mažinimo planais, vizijomis?)

4. Ar bus mokami priedai už vaiko priežiūros atostogose esančių pareigūnų pavadavimą? Galbūt negaunantys priedų už papildomą krūvį pareigūnai bus laikomi pakankamai prisidėję prie biudžeto taupymo/solidarumo įgyvendinimo? 

5. LRKT išaiškinus kad Valstybės tarnybos įstatymo nuostatos prieštaravo Konstitucijai, bus nagrinėjamos bylos administraciniuose teismuose ir, tikėtina, bus priteisiama neišmokėta darbo užmokesčio dalis. Kaip žinia, teismo sprendimas turi būti vykdomas per 15 dienų. Ar rengiatės tokioms galimoms papildomoms išlaidoms?  

6. Ar 2010 m. bus mokami priedai už papildomą darbo krūvį pavaduojant nesančius pareigūnus pareigūnų ligos metu, tikslinių, kasmetinių atostogų metu? 

Reformų/pertvarkymų klausimai 

1. 2009 m. spalio mėn. vykusioje konferencijoje (forume) minėjote, kad nuo didelės, bendruomeninės policijos reikėtu pereiti prie mažos ir efektyvios policijos. Kiek maždaug pareigūnų turėtų dirbti Vilniaus mieste ir Vilniaus apskrityje įgyvendinus tokią viziją, kaip turėtų keistis funkcijų įgyvendinimas, kad tai taptų įmanoma?

2. Ar bus imtasi konkrečių veiksmų dėl statutinių pareigūnų išstatutinimo 2010 m.? (ar imsis konkrečių veiksmų Vilniaus apskr. VPK, taip pat ar yra kokių konkretesnių planų PD ar VRM lygiu?). 

3. Kokios reformos planuojamos VPK artimiausiu metu t.y. - 2010 metais, ar vėliau. Ypač aktualu tokios, kurios lies pareigūnų skaičiaus mažinimą. 

4. Dėl operatyvaus valdymo padalinių pertvarkymo apimties (gavus pažymą kilo daug abejonių dėl darbo grupės veiklos ir tikslingumo). 

Vilniaus apskr. VPK veiklos klausimai 

1. Susiduriama su problemomis dėl sutrumpintos darbo dienos. Pasigirsta teiginių, jog Finansų skyriui sudėtinga apskaičiuoti darbo užmokestį. Ar tikrai yra sunkumų apskaičiuojant darbo užmokestį ir ar dėl to kaip nors keisis situacija dėl ne visos darbo dienos? 

2. Ar galima tikėtis nebiurokratinio sprendimo perskaičiuojant stažus VPK pareigūnams, kai identiškais atvejais jau buvo suformuota praktika teisme:


2.1. įskaitant pusę mokymosi laikotarpio aukštesniojoje mokykloje (kai pareigūnas mokėsi ir 
buvo priimtas į tarnybą iki 1995 m. sausio 1 d.)


2.2. įskaitant stažą sukauptą dirbant pagal darbo sutartį į vidaus tarnybos stažą, kai 
pareigūnas vėliau buvo perkeltas į statutines pareigas, o dirbdamas pagal darbo sutartį ėjo 
pareigas susijusias su įpareigojančių nurodymų davimu nepavaldiems asmenims (pvz. 
inspektoriaus pareigas, nepilnamečių reikalų inspektoriaus pareigas, ypač tais atvejais kai 
dirbo vietoj vaiko priežiūros atostogose esančių pareigūnų).

3. Dėl pareigūnų aprūpinimo asmeninėmis apsaugomis (dėvimomis po uniforma), neperšaunamomis liemenėmis, respiratoriais ir kt. spec. apsaugos priemonėmis. Klausimas susijęs su prasidėjusiu „mitingų sezonu“, atsižvelgiant į tai, kad Vilniuje kol kas vyksta daugiausia mitingų Lietuvoje ir, bent kol kas, yra didžiausia tikimybė riaušėms kilti, o pareigūnai, budintys „politiniuose“ renginiuose iki tol, kol panaudojamos specialios, aprūpintos pajėgos, nėra net minimaliai fiziškai apsaugoti nuo galimų sužalojimų. 

4. Dėl darbo ginčų komisijos sudarymo/veiklos atnaujinimo. 

5. Dėl apsaugos policijos pareigūnų priėmimo į Vilniaus apskr. VPK padalinius. 

6. Dėl Vidaus tyrimų skyriaus darbo trūkumų atliekant tarnybinius patikrinimus (selektyvaus tarnybinės atsakomybės taikymo, neobjektyvių tarnybinio patikrinimo išvadų formulavimo). 

